Informácia o priebehu a výsledkoch Konferencie ministrov poľnohospodárstva Stredoeurópskej iniciatívy (SEI) v dňoch 3. - 4. novembra 2005 
v Sliači - Sielnici, Slovenskej republike.

	Počas predsedníctva SR v Stredoeurópskej iniciatíve (SEI) sa v dňoch 3 . – 4. novembra 2005 uskutočnila v Sliači – Sielnici Konferencia ministrov poľnohospodárstva SEI.

	Konferencii, na ktorej sa zúčastnili ministri poľnohospodárstva alebo ich zástupcovia z členských štátov SEI – Albánska, Bieloruska, Bosny a Hercegoviny, Bulharska, Českej republiky, Chorvátska, Macedónska, Maďarska, Moldavska, Poľska, Rakúska, Rumunska, Slovenska, Slovinska, Srbska a Čiernej hory, Talianska a Ukrajiny - predsedal minister pôdohospodárstva SR Zsolt Simon. 

Ako hostia sa na konferencii zúčastnili zástupcovia Výkonného sekretariátu Stredoeurópskej iniciatívy, Subregionálneho úradu FAO v Budapešti ako aj prezidenti poľnohospodárskych komôr zo Slovenska, Českej republiky a Maďarska. 

Konferencii predchádzalo dňa 3. novembra 2005 expertné stretnutie, na záver ktorého boli vypracované závery, ktoré vedúci delegácií účastníckych krajín vzali na vedomie počas konferencie ministrov. 

Zo záverov ministerskej konferencie bol vypracovaný záverečný dokument vo forme „Chairman’s summary“.

	Účastníci konferencie venovali veľkú pozornosť posúdeniu aktuálnej situácie v oblasti poľnohospodárstva v regióne strednej a východnej Európy. Vymenili si poznatky, skúsenosti a názory na vývoj poľnohospodárstva s ohľadom na stratégie rozvoja vidieka a skonštatovali, že pokrok v rozvoji poľnohospodárstva členských štátov SEI nie je možné dosiahnuť bez akcentu na trvalo udržateľný rozvoj. 

	Vyjadrili názor, že obývanie a samotný život na vidieku je základom pre poľnohospodárstvo, tak ako sú poľnohospodárske aktivity základom pre život na vidieku. Ľudia na vidieku preukazujú niekoľkonásobné služby pre spoločenstvo, ktoré sú dôležité nielen pre národné spoločenstvo, ale aj pre medzinárodnú komunitu a majú právo dostať svoj podiel z rozvoja spoločného blaha. Ako stále vo väčšej miere uznávajú aj obyvatelia, veľké množstvo zo spomínaných služieb je preukázaných práve poľnohospodármi.

	Vedúci delegácií konštatovali rozdielnosť vidieckych oblastí v Európe pokiaľ ide o prírodnú scenériu, rozdielnosť poľnohospodárskych výrobných schém, schopnosť udržať a zaujať obyvateľstvo ako aj  rozdielne úlohy poľnohospodárstva a diverzifikácie v národnom hospodárstve, ktoré sú stále živé. Poukázali na rastúcu dôležitosť zlepšenia životného prostredia, ochrany diverzity európskej krajiny a podporu služieb poskytovaných multifunkčným poľnohospodárstvom. 

	Ministri sa zhodli v názore, že vo všetkých členských krajinách SEI sa musí udržateľný ekonomický rast poľnohospodárstva realizovať hlavne prostredníctvom diverzifikácie, inovácie a pridanej hodnoty, ktorú spotrebitelia vyžadujú. Konkurencieschopnosť poľnohospodárskeho sektora musí byť hlavným cieľom pri zvažovaní diverzity poľnohospodárskeho potenciálu v rôznych vidieckych oblastiach. Ministri ocenili pomoc poskytovanú SEI svojim členským štátom pri navrhovaní a implementácii pravidiel spolupráce cezhraničného transferu know-how. 

	Konštatovali, že riadenie poľnohospodárskeho prostredia a lesov napomôže ochrániť a zachovať prírodnú scenériu a rozdielnosť kultúrneho dedičstva Európy najmä v odľahlých vidieckych oblastiach obzvlášť v horách s ich vysokou prírodnou hodnotou. Je potrebné vypestovať zdravé a stabilné lesy rovnako ako zabezpečiť biodiverzitu a ochranu prírodných / nedotknutých lesných biotopov.

	Vedúci delegácií potvrdili potrebu postarať sa o základné sociálne, ekonomické a environmentálne úžitky poskytované lesmi na základe spoločenských potrieb ako aj potrebu presadzovať drevo ako environmentálne vhodný obnoviteľný energetický zdroj a materiál.

	Zdôraznili potrebu preskúmať ekonomický potenciál využitia lesnej pôdy a jej príspevok k rozvoju vidieka prostredníctvom rastúcej diverzifikácie lesných produktov a služieb a zvážiť primerané využitie lesnej pôdy pri plánovaní rozvoja vidieka.

	Okrem už spomenutých aktuálnych otázok v poľnohospodárstve ministri poľnohospodárstva SEI venovali pozornosť stále aktuálnejšej problematike bezpečnosti potravín. V tejto súvislosti uviedli, že bezpečnosť potravín je jednou z priorít agropotravinárskeho sektora krajín SEI.

	Poznamenali, že hlavným cieľom je zabezpečiť účinnú ochranu zdravia a podporu záujmov spotrebiteľov pokiaľ ide o potraviny a to prostredníctvom výroby a distribúcie bezpečných potravín a pokrmov. Bezpečnosť, zdravie a kvalita potravín sú predpokladom zdravého životného štýlu obyvateľov krajín SEI.

	Ministri sa zhodli na tom, že krajiny SEI vyvinú maximálne úsilie, aby garantovali výrobu bezpečných a zdravých potravín a budú uplatňovať vysoké štandardy ochrany zdravia spotrebiteľov. Zároveň budú pokračovať v rozvoji legislatívy pre bezpečnosť potravín a posilnia kontrolné systémy potravín na úrovni veterinárnej ako aj fytosanitárnej, aby tak prispeli k zlepšeniu zdravého životného štýlu obyvateľov regiónu strednej a východnej Európy a ich budúcich generácií.

	Odporučili, aby krajiny SEI venovali väčšiu pozornosť podpore výroby pôvodných poľnohospodárskych produktov a potravín tradičného a regionálneho charakteru, ktoré svojimi typickými atribútmi prispievajú k rôznorodosti kultúry krajín SEI. Ich rozvoj prispieva k udržaniu tradičných výrob, sociálnej zamestnanosti a vytváraniu politiky rozvoja vidieka.

Vedúci delegácií z členských krajín EÚ vyjadrili ochotu pomôcť nečlenským krajinám pri ich integračnom procese a úsilí dosiahnuť európske štandardy v poľnohospodárskej produkcii.

Záver

Hlavnou témou Konferencie bol „Trvalo udržateľný rozvoj poľnohospodárstva – výmena know-how“. Ministri ako aj experti sa zamerali predovšetkým na bezpečnosť potravín a výživu obyvateľstva, zachovanie poľnohospodárskych činností vo vidieckych a znevýhodnených oblastiach, podporu environmentálnych činností chrániacich životné prostredie, udržiavanie environmentálnych hodnôt a na trvalo udržateľné obhospodarovanie lesov v stredoeurópskom priestore.

Príspevky poukázali na rozdiely členských krajín SEI v ich národných poľnohospodárskych politikách ako aj v samotnom chápaní a úlohe poľnohospodárstva. Zúčastnení vyjadrili názor, že výmena poznatkov a skúseností je našou povinnosťou. Z tohto hľadiska konferencia splnila svoj cieľ.

Účastníci konferencie sa zhodli, že budúcnosť a prosperita štátov a ich občanov sú závislé od úrovne a kvality poľnohospodárstva v členských krajinách Stredoeurópskej iniciatívy s ohľadom na trvalo udržateľný rozvoj vidieka, primerané využívanie lesov a lesnej pôdy a najmä s ohľadom na bezpečnosť potravín, pričom je potrebné rešpektovať environmentálne, hospodárske a sociálne rozdielnosti jednotlivých krajín.